Dispuut met Eskom verklaar oor loon-onderhandelingsArgieffoto Die vakbond Solidariteit het vandag ŉ dispuut met Eskom verklaar nadat dié kragreus nie vir verdere onderhandelings opgedaag het nie. Eskom bied ŉ 0%-salarisverhoging vir werknemers aan. Maroela Media het vroeër berig Paris Mashego, National Union of Mineworkers (NUM) se energiesektor-koördineerder, het gesê Eskom se aanbod van 0%-verhogings op lone is net nóg ŉ skuif van Eskom wat daartoe gaan lei dat al hoe meer werknemers gefrustreerd gaan raak. “NUM is gewalg oor die vlak van arrogansie wat deur die swart meerderheid van Eskom se onderhandelingspan ten toon gestel is. Die onderhandelingspan het bewys hulle het geen vermoë om te redeneer nie deur te hou by die aanbod van 0% op alle eise van NUM,” het sy gesê. Deon Reyneke, adjunkhoofsekretaris van Solidariteit, het gesê Solidariteit beplan om in die komende week memorandums by verskeie van Eskom se werkplekke te oorhandig. Volgens Reyneke beplan die vakbond sy protesaksies op so ŉ manier dat dit op wettige wyses maksimum druk op Eskom sal plaas sonder om Suid-Afrika se kragnetwerk en die ekonomie te ontwrig. “Daar kan egter nie van werknemers verwag word om Eskom se swak finansiële bestuur, korrupsie en die plundering van die Guptas en hul trawante deur ŉ 0%-verhoging te finansier nie. Volgens Solidariteit was Eskom roekeloos in die manier waarop hulle onderhandel het en daarom doen Solidariteit ŉ beroep op Eskom om onmiddellik ŉ nuwe aanbod aan werkers te bied, ter wille van Eskom en Suid-Afrika. Reyneke sê voorts dat Eskom totaal onverantwoordelik is en in kwade trou optree wat die manier waarop hulle die onderhandeling hanteer, betref. “Hulle weet Eskom is ŉ noodsaaklike diens en misbruik dit omdat hulle glo hulle kan ŉ interdik kry indien vakbonde sou staak. Dit is nie bona fide-onderhandeling nie en deur Eskom se onwilligheid om verder te onderhandel en hul 0%-aanbod skep hulle self drukking in ŉ kookpot wat kan oorkook. Eskom misbruik hierdie situasie op ŉ onverantwoordelike wyse, asook die vrees wat rakende elektrisiteitsvoorsiening onder die publiek ontstaan om druk op die Nasionale Energiereguleerder (NERSA) te plaas om tariefverhogings goed te keur,” het Reyneke gesê. “Wanneer daar binne ŉ noodsaaklike diensomgewing onderhandel word, rus daar ŉ veel groter verantwoordelikheid op werkgewers om met omsigtigheid te onderhandel. Eskom dobbel in die onderhandelinge met Suid-Afrika se elektrisiteitsverskaffing,” het Reyneke saamgevat.